text: Morten er uhelbredelig syg: - Støtte betyder meget for mig og min familie 
  22 oktober 2018 kl. 19.46
  41-årige Morten Løvstad Pedersen er ramt af uhelbredelig lymfekræft. Men støtten fra Give GIF gør ham glad. 
  Der var efter en gymnastikøvelse for godt et år siden, at Morten Løvstad Pedersens liv pludselig blev forandret.
  Efter en salto fik den 41-årige servicemedarbejder ondt i ryggen. Lægerne troede først, at det var en diskusprolaps, men det viste sig efterfølgende, at han var ramt af lymfekræft.
  - Situationen er den, at jeg er uhelbredelig syg, og jeg ved ikke, hvor lang tid jeg har tilbage sammen med min familie, siger Morten Løvstad Pedersen til TV SYD.
  Sygdommen betyder, at han ikke længere kan fungere som instruktør i Give GIFs gymnastikafdeling, men han kommer stadig i idrætshallen og er i dag en slags legeonkel for børnene på Jump Stars.
  Dagens indsamling i gymnastikforeningen blev netop sat i værk på grund af Morten Løvstad Pedersens sygdom.
  - Det betyder rigtig meget for mig og også for min familie, og jeg håber stadig, at der på et tidspunkt i mit liv kommer nogen, og siger: "Morten, vi har lige nøjagtig metoden til at helbrede dig", siger Morten Løvstad Pedersen.
  
  